Virallinen lehti nro C 118 , 29/04/1999 s. 0185



KIRJALLINEN KYSYMYS P-3200/98 esittäjä(t): Nikitas Kaklamanis (UPE) komissiolle (16. lokakuuta 1998) Aihe: Radioaktiivisia päästöjä Bulgariassa Bulgarian maataloustuotannon valvontalaitos on ilmoittanut, että sienten cesium-137-arvot (Cs-137) ovat jopa 900 Bq. Normaaliarvo on 475 Bq. Laitoksen paikallisosaston johtaja Petar Konstantinov on kertonut tällaisia arvoja havaitun sienissä Tsernobylin ydinonnettomuudesta alkaen, siis vuodesta 1986. Hän huomautti, että sienet olivat tuhoutuneet, mutta saastumisen lähdettä ei vielä ollut löydetty. On huomattava, että Bulgariasta peräisin olevia Cs-137:llä saastuneita sieniä löydettiin syyskuussa 1998 Saksasta, Ruotsista, Tanskasta ja Ranskasta. Vaikka laitoksen asiantuntijat suosittivat sienien keruun lopettamista joksikin aikaa, ongelma on edelleen olemassa, ja uutta ydinonnettomuutta pelätään. Kysymyksessäni H-0438/98 esitin, että Kreikan ja Bulgarian Interreg- ja Phare-CBC-ohjelmien seurantakomiteoiden kokouksessa 9. joulukuuta 1997 Bulgarian edustajat kertoivat kreikkalaisille, että Strimon- ja Nestos-jokien vedessä oli havaittu radioaktiivista saastetta, joka oli peräisin Kozloduyn vanhentuneesta reaktorista. Saamassani vastauksessa sanottiin, että saaste ei ollut ydinvoimalan aiheuttamaa vaan peräisin jokien lähettyvillä aiemmin suoritetuista uraanin kaivauksista. Mitä komissio aikoo näiden uusien tietojen perusteella tehdä EU:n kansalaisten turvallisuuden takaamiseksi? Bulgarian velvoittamiseksi noudattamaan vuonna 1993 ETY:lle annettuja sitoumuksia Kozloduyn vanhentuneen ydinvoimalan toimintaan liittyen? Komission jäsenen Hans van den Broekinkomission puolesta antama vastaus (5. marraskuuta 1998) Kolmansista maista peräisin olevien maataloustuotteiden tuontiedellytyksistä Tsernobylin ydinvoimalaonnettomuuden jälkeen 22. maaliskuuta 1990 annetussa neuvoston asetuksessa (ETY) 737/90(1) säädetään, että jäsenvaltioiden on valvottava radioaktiiviselle saasteelle altistuneiden elintarvikkeiden tuontia yhteisöön. Ajoittain käy ilmi, että tuontisienet ylittävät suurimman sallitun radioaktiivisuuskertymän Caesium-137 isotooppeina (600 becquereliä kilogrammassa). Tänä syksynä on ilmoitettu useasta tapauksesta, jotka liittyvät Valko-Venäjältä, Ukrainasta, Puolasta, Liettuasta ja Romaniasta yhteisöön suuntautuvaan tuontiin. Komissio kutsui hiljattain koolle asetuksella (ETY) 737/90 perustetun tilapäisen komitean tarkastelemaan vallitsevaa tilannetta, ja toimenpiteitä tarkastusten tehostamiseksi toteutettiin. Bulgariasta suuntautuvan vähäisen tuonnin (noin 2 000 tonnia vuonna 1997) yhteydessä ei ole ilmoitettu vastaavista tapauksista, vaikka komissio on tietoinen Bulgarian lehdissä kerrotuista tämän vuoden satoon liittyvistä saastumistapauksista. Kyseisten tapausten ja Kozlodujin ydinvoimalan toiminnan välisiä syy-yhteyksiä ei ole kuitenkaan voitu osoittaa todeksi. Komissio seuraa edelleen tilannetta erityisesti asetuksen (ETY) 737/90 mukaisiin mahdollisiin toimiin ryhtymisen varalta. Kozlodujin ydinvoimalan yksikköjen 1-4 ennenaikaisen sulkemisen suhteen arvoisaa parlamentin jäsentä pyydetään tutustumaan uudelleen vastaukseen, jonka komissio antoi hänen kirjalliseen kysymykseensä E-2174/98(2). komission puheenjohtajan ja Bulgarian pääministerin tapaamisessa 8. lokakuuta 1998 korostettiin kyseisten yksikköjen sulkemisen tärkeyttä realistisessa aikataulussa Bulgarian kanssa tehdyn ydinturvarahastosopimuksen mukaisesti. (1) EYVL L 82, 29.3.1990. (2) Katso sivu 38.